– Муттар ниндәй генә мутлыҡҡа бармаҫ, – тип баш сайҡаһам да, уйынан кире дүндерә алманым: ул реклама гәзитендәге бер кескәй генә иғланға ышанып, бөтә документын инглиз теленә тәржемә итеп, уларҙы нотариуста раҫлатып, күрһәтелгән адресҡа ебәрҙе. Бөтә хеҙмәт тә түләүле булды, әлбиттә. Шул уҡ иғланда күрһәтелгән телефонға шылтыратҡас, ниндәйҙер иҫәпкә 600 долларҙы күсерергә ҡуштылар (ул саҡта утыҙ мең һум самаһы). Йәнәһе лә, юл хаҡы, теркәлеү, виза һәм башҡа сығымдар ҙа ошо суммаға инә. Ирем тамсы ла шикләнмәйенсә аҡсаны күсерҙе. Ике-өс айҙан документтар һалынған хаты кире әйләнеп ҡайтты. Ундай адресат юҡ, тигән мисәт һуғылғайны. Иғландағы телефон һүнгәйне... Хәләл көс менән табылған утыҙ мең һум аҡса беҙҙең ғаилә өсөн ҙур ғына сумма ине. Шунан һуң ирем башҡаса бер ваҡытта ла афераларға ҡыҙыҡмаҫ, тип уйлағайным да, хаталандым – бер йыл да үтмәне, ул ЮАР-ға эшкә йыйына башланы. Шул уҡ схема буйынса тағы ла аҡсаға отолдо... Ихлас, алсаҡ иремдең ҡара янып йөрөүе...